****

**REPUBLIKA HRVATSKA**

**KRAPINSKO-ZAGORSKA ŽUPANIJA**

 **ŽUPAN**

KLASA: 602-02/23-01/75

URBROJ: 2140-02-23-2

Krapina, 1. rujna 2023.

Na temelju Odluke o kriterijima i načinu financiranja troškova javnog prijevoza redovitih učenika srednjih škola za školsku godinu 2023./2024. („Narodne novine“ broj 95/2023) i članka 32. Statuta Krapinsko – zagorske županije („Službeni glasnik“ broj 13/01., 5/06., 14/09., 11/13., 13/18., 5/20., 10/21. i 15/21. – pročišćeni tekst), župan Krapinsko–zagorske županije, d o n o s i

**O D L U K U**

**o sufinanciranju troškova prijevoza redovitih učenika srednjih škola u školskoj godini 2023./2024.**

**I. OPĆE ODREDBE**

**Članak 1.**

Ovom Odlukom o sufinanciranju troškova prijevoza redovitih učenika srednjih škola u školskoj godini 2023./2024. (dalje u tekstu: Odluka) utvrđuju se kriteriji i način sufinanciranja troškova prijevoza redovitih učenika srednjih škola u Republici Hrvatskoj, s prebivalištem ili boravištem na području Krapinsko-zagorske županije u školskoj godini 2023./2024.

Pojmovi koji se koriste u ovoj Odluci, a imaju rodno značenje, bez obzira na to koriste li se u ženskom ili muškom rodu, obuhvaćaju na jednak način ženski i muški rod.

**Članak 2.**

Temeljem ove Odluke, sufinancira se javni linijski prijevoz u cestovnom prometu i javni prijevoz u željezničkom prometu, a iznimno i drugi oblik prijevoza, na područjima gdje nema odgovarajućeg javnog prijevoza i koji se obavlja od adrese u mjestu prebivališta, odnosno boravišta učenika do adrese u mjestu škole (dalje u tekstu: prijevoz učenika).

**II. UVJETI ZA OSTVARIVANJE PRAVA**

**Članak 3.**

Pravo na sufinanciranje troškova prijevoza imaju učenici srednjih škola koji ispunjavaju sljedeće uvjete:

* da je njihovo prebivalište ili boravište na području Krapinsko-zagorske županije,
* da su redovno upisani u srednju školu na području Republike Hrvatske,
* da udaljenost od adrese u mjestu njihova prebivališta, odnosno boravišta do adrese u mjestu škole iznosi 5 i više kilometara,
* da svakodnevno putuju od adrese u mjestu prebivališta, odnosno boravišta do adrese u mjestu škole ili na redovitu učeničku praksu, sredstvima javnog linijskog prijevoza (autobus i vlak), a iznimno drugim oblikom prijevoza, na područjima gdje nema odgovarajućeg javnog prijevoza.

**III. SUFINANCIRANJE**

**Članak 4.**

Sufinanciranje troškova prijevoza učenika utvrđuje se na sljedeći način:

a**) kod javnog linijskog autobusnog prijevoza** s određenim iznosom prema određenoj zoni: **I zona** do 10,00 km, sa 82,38 kn/ 10,93 eura\*; **II zona** od 10,01 do 20,00 km, sa 119,00 kn/ 15,79 eura; **III zona** od 20,01 do 30,00 km, sa 146,38 kn/ 19,43 eura; **IV zona** od 30,01 do 40,00 km, sa 173,88 kn/ 23,08 eura; **V zona** od 40,01 do 50,00 km, sa 201,25 kn/ 26,71 eura; **VI zona** od 50,01 i više km; sa 237,88 kn/ 31,57 eura,

**b) kod drugog oblika prijevoza** koji nije obuhvaćen Odlukom o kriterijima i načinu financiranja troškova javnog prijevoza redovitih učenika srednjih škola za školsku godinu 2023./2024. („Narodne novine“ broj 95/2023)- stalnim mjesečnim iznosom za vrijeme pohađanja nastave i/ili stručne prakse, u odnosu na udaljenost na kojoj se taj oblik prijevoza odvija i to: **I. zona**: 5-10 kilometara, subvencija je 360 kn/ 47,78 eura; **II. zona**: 10,1 – 20 kilometara, subvencija je 480 kn/ 63,71 eura: **III. zona**: 20,1 i više kilometara, subvencija 600 kn/ 79,63 eura.

Ako je u mjesecu broj nastavnih dana deset ili manje, županijske subvencije iz alineja „a“ i „c“ se umanjuju za ½.

Za vrijeme trajanja pilot – projekta besplatnog javnog željezničkog prijevoza djece i učenika osnovnih i srednjih škola na području Republike Hrvatske, koji se u cjelini financira iz proračuna Ministarstva mora, prometa i infrastrukture učenici koji koriste navedeni način prijevoza ne mogu koristiti i prijevoz autobusom.

**Članak 5.**

Učenici kojima je mjesto prebivališta od mjesta školovanja udaljeno preko 5 kilometara (u skladu s daljinarom HAK-a), te nemaju mogućnost korištenja javnog linijskog prijevoza, odnosno drugog organiziranog putničkog prijevoza odobrenog od nadležnog tijela, a u školu se na udaljenosti preko 5 km, na području Republike Hrvatske, prevoze vlastitim prijevozom, imaju pravo na subvenciju prema alineji „c“ članka 4. ove Odluke.

Ako roditelj/staratelj/skrbnik istim autom u isto vrijeme i na istoj relaciji prevozi dva ili više učenika, ima pravo na naknadu samo za jednog učenika.

Zahtjev za subvenciju prema alineji „c“ članka 4. ove Odluke podnosi roditelj/ staratelj/ skrbnik te se realizacija te subvencije regulira posebnim ugovorom.

**IV. PROVEDBENE ODREDBE**

**Članak 6.**

Sufinanciranje troškova prijevoza temeljem ove Odluke ostvaruje učenik pri kupnji mjesečne učeničke karte kod javnog prijevoznika ili uz poseban zahtjev kod drugog oblika prijevoza.

**Članak 7.**

Popis učenika koji ostvaruju pravo na sufinanciranje troškova prijevoza sukladno ovoj Odluci, obavezan je prilog uz račun koji izdaje prijevoznik svaki mjesec, a izrađuje se na osnovu izdanih propisanih potvrda i /ili popisa. Popis treba biti usklađen s popisom koji prijevoznik izrađuje za isplatu državne subvencije i treba sadržavati barem ove podatke: ime i prezime učenika, naziv škole i razred koji pohađa, adresu prebivališta ili boravišta i naziv grada/općine, relaciju (zonu) s brojem km na kojoj se prevozi, punu cijenu mjesečne karte, iznose subvencija u skladu s člankom 4. ove Odluke, iznos doplate roditelja od ukupne cijene te broj dozvole za obavljanje javnog linijskog prijevoza.

**Članak 8.**

Način obračuna, rokove i način plaćanja iznosa sufinanciranja troškova prijevoza učenika uređuju Županija i prijevoznik ugovorom.

**V. ZAVRŠNE ODREDBE**

**Članak 9.**

Ova Odluka objavit će se u „Službenom glasniku Krapinsko-zagorske županije“.

 **ŽUPAN**

 **Željko Kolar**

**Dostaviti:**

1. Upravni odjel za financije i proračun,
2. Upravni odjel za obrazovanje, kulturu, šport i tehničku kulturu,
3. „Službeni glasnik Krapinsko-zagorske županije“, za objavu,
4. Za zbirku isprava,
5. Pismohrana.